Document ID: 32003R2207

Komission asetus (EY) N:o 2207/2003,
annettu 17 päivänä joulukuuta 2003,
asetuksen (EY) N:o 1901/2000 muuttamisesta nettomassan maininnan yksinkertaistamisen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden välisen tavarakaupan tilastoista 7 päivänä marraskuuta 1991 annetun neuvoston asetuksen (ETY) N:o 3330/91(1), ja erityisesti sen 23 artiklan 4 kohdan,
sekä katsoo seuraavaa:
(1) Tavaroiden määrä muodostaa kansainvälisessä kaupassa tarpeellisen, luotettavan ja vakaan tiedon ja vertailun osatekijän.
(2) Paljousyksikköjä käytetään kerättyjen tietojen luotettavuuden valvontaan ja indeksien laskemiseen.
(3) Asetuksen (ETY) N:o 3330/91 soveltamissäännöksistä annetun komission asetuksen (EY) N:o 1901/2000(2) mukaisesti kilogrammoina ilmaistu nettomassa on tärkein indikaattori paljousyksikköjen joukossa, ja se on periaatteessa mainittava jokaisen tavaralajin osalta. Tietyille tuotteille se ei kuitenkaan ole tarkoituksenmukaisin mitta. Näissä tapauksissa on siten suotavaa olla vaatimatta ilmoitusvelvolliselta mainintaa nettomassasta.
(4) Asetuksessa (EY) N:o 1901/2000 on vahvistettu luettelo tuotteista, joiden osalta ilmoitusvelvollisilta ei vaadita mainintaa nettomassasta. Tätä luetteloa on mukautettava yhdistetyn nimikkeistön vuosittaisesta ajantasaistamisesta johtuvien muutosten huomioimiseksi.
(5) Selkeyden vuoksi mukauttaminen olisi tehtävä vastedes kaikissa tapauksissa asetuksella, jolla muutetaan asetusta (EY) N:o 1901/2000.
(6) Näin ollen asetusta (EY) N:o 1901/2000 on muutettava.
(7) Tässä asetuksessa säädetyt toimenpiteet ovat jäsenvaltioiden välisen tavarakaupan tilastointia käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetusta (EY) N:o 1901/2000 seuraavasti:
1) Poistetaan 23 artiklan a alakohdan virke "jos kyseistä liitettä on muutettava yhdistetyn nimikkeistön vuosittaisesta ajantasaistamisesta johtuvien muutosten huomioimiseksi, muutokset saatetaan ilmoitusvelvollisten tietoon julkaisemalla ne Euroopan yhteisöjen virallisessa lehdessä (C-sarja)".
2) Korvataan liite II tämän asetuksen liitteessä olevalla tekstillä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä joulukuuta 2003.

Labels: 8
3
19